
(Almindelig lovgivningsprocedure: førstebehandling)

Ændring		1
Forslag til forordning
Betragtning 1 a (ny)
	

	Kommissionens forslag
	Ændring

	
	(1a)	I Executive Order 14257 af 2. april 2025 med titlen "Regulating Imports With a Reciprocal Tariff To Rectify Trade Practices That Contribute to Large and Persistent Annual United States Goods Trade Deficits" erklærede De Forenede Staters præsident, Donald J. Trump, en national nødsituation som følge af forhold, der afspejles i store og vedvarende årlige underskud på den amerikanske varehandel, og at De Forenede Stater havde til hensigt at genskabe balancen i de globale handelsstrømme ved at indføre en yderligere værditold på al import fra alle handelspartnere med mulighed for undtagelser. Disse amerikanske toldforanstaltninger omfattede en basistold på 10 % på al import med yderligere landespecifikke toldsatser beregnet på grundlag af bilaterale handelsbalancer. For Unionen betød dette en told på 20 % på de fleste produkter med virkning fra den 9. april 2025 ud over tidligere genindførte toldsatser på 25 % på stål og aluminium, der blev indført den 12. marts 2025. Den 9. april 2025 bebudede præsident Trump en 90-dages pause på den fulde gennemførelse af disse toldsatser, hvilket reducerede Unionens toldsats fra 20 % til basistolden på 10 %. Tolden på 25 % på stål, aluminium og biler forblev gældende og blev efterfølgende hævet fra 25 % til 50 % med virkning fra den 4. juni 2025. Desuden bebudede præsident Trump den 12. juli 2025 nye toldsatser på 30 % på EU-varer med virkning fra den 1. august 2025. Denne udvikling understregede vigtigheden af at etablere en stabil ramme, hvilket i sidste ende førte til den fælles erklæring af 21. august 2025 om en rammeaftale mellem Den Europæiske Union og De Forenede Stater om gensidig, fair og afbalanceret handel.



Ændring		2
Forslag til forordning
Betragtning 1 b (ny)
	

	Kommissionens forslag
	Ændring

	
	(1b)	Som følge af De Forenede Staters vedtagne og planlagte toldmæssige foranstaltninger er det ud fra økonomiske analyser blevet anslået, at Unionen vil kunne opleve en reduktion af bruttonationalproduktet (BNP) på mellem 0,2 % og 0,8 %. Indvirkningen på de finansielle markeder har været tydelig gennem øget volatilitet med særlige risici for EU-sektorer, der er stærkt afhængige af eksport til De Forenede Stater , såsom bilindustrien, lægemiddelsektoren og maskinsektoren.



Ændring		3
Forslag til forordning
Betragtning 1 c (ny)
	

	Kommissionens forslag
	Ændring

	
	(1c)	Unionen står desuden over for en akut og voksende trussel som understreget i den fælles hvidbog om europæisk forsvarsberedskab 2030, hvilket hænger sammen med, at en konflikt i fuld skala er tilbage i Europa. Over for denne eskalerende udfordring er det bydende nødvendigt, at Unionen tager resolutte skridt for at sikre sin forsvarskapacitet, herunder ved at konsolidere sit dybe og omfattende transatlantisk partnerskab inden for sikkerhed, modstandsdygtighed og industrielt samarbejde, samtidig med at den styrker sit eget teknologiske og industrielle grundlag, herunder i sektorer, der er relevante for Europas sikkerheds- og forsvarsindustrier. En sådan forbedret kapacitet kræver stabilitet og forudsigelighed i samarbejde med centrale partnere, navnlig USA. Kun gennem et pålideligt og tilpasningsdygtigt partnerskab kan Unionen sikre sit kollektive beredskab og reagere effektivt på de aktuelle geopolitiske udfordringer under fuld respekt for sine væsentlige sikkerhedsinteresser. Desuden vil en reduktion af tolden på import af industrielle og teknologisk avancerede produkter fra Unionen til De Forenede Stater i væsentlig grad styrke det transatlantiske industrielle grundlag og styrke samarbejdet om udvikling af innovativ og interoperabel kapacitet. Et sådant skridt vil bidrage til at sikre et mere afbalanceret og gensidigt fordelagtigt handelsforhold i denne strategiske sektor og samtidig bidrage til Unionens overordnede økonomiske konkurrenceevne og sikkerhedsmæssige modstandsdygtighed. En sænkning af disse toldsatser vil også give den stabilitet og forudsigelighed, der er nødvendig for en fælles transatlantisk indsats for at beskytte vores fælles strategiske interesser i den nuværende geopolitiske kontekst, og vil udgøre et værdifuldt skridt i retning af et dybere samarbejde i den fremtidige udvikling af en omfattende transatlantisk aftale.



Ændring		4
Forslag til forordning
Betragtning 1 d (ny)
	

	Kommissionens forslag
	Ændring

	
	(1d)	Unionen gentager sit urokkelige engagement i et gennemsigtigt, retfærdigt og regelbaseret multilateralt handelssystem baseret på Verdenshandelsorganisationens (WTO's) principper. I overensstemmelse med traktaterne er Unionen fortsat dedikeret til at fremme sine værdier og interesser på den globale scene, navnlig gennem fremme af åben og retfærdig handel og styrkelse af folkeretten. WTO er fortsat hjørnestenen i den globale handelsorden og det primære forum for udvikling, gennemførelse og håndhævelse af internationale handelsregler. Et tæt samarbejde med ligesindede partnere, navnlig USA, er afgørende for at opretholde og styrke dette system, sikre et forudsigeligt og regelbaseret globalt handelsmiljø, gøre fremskridt med nødvendige reformer af WTO og sikre en velfungerende tvistbilæggelsesmekanisme.



Ændring		5
Forslag til forordning
Betragtning 1 e (ny)
	

	Kommissionens forslag
	Ændring

	
	(1e)	Om end der fortsat er visse kommercielle spændinger, håndteres de nu inden for nyligt etablerede rammer for dialog og koordinering. Unionen er fortsat fast besluttet på at sikre, at handels- og investeringsforbindelserne mellem Unionen og De Forenede Stater vil udvikle sig på længere sigt i overensstemmelse med principperne om fri og fair handel mellem parterne og i overensstemmelse med WTO's regelbaserede handelssystem uden at underminere andre handelspolitiske foranstaltninger, herunder vedrørende handelsbeskyttelse. Målet er at medtage yderligere sektorer af strategisk betydning for Unionen og indgå en aftale, der er forankret i en multilateral ramme og i overensstemmelse med WTO's regelbaserede handelssystem.



Ændring		6
Forslag til forordning
Betragtning 1 f (ny)
	

	Kommissionens forslag
	Ændring

	
	(1f)	I lyset af Ruslands angrebskrig mod Ukraine samt andre konflikter i Unionens nabolande, der underminerer Unionens og dens borgeres sikkerhed, er det bydende nødvendigt, at Unionen opretholder og yderligere styrker sit partnerskab med en vigtig allieret på et tidspunkt, hvor sådanne forbindelser er af afgørende betydning. I denne ekstraordinære sammenhæng er Unionen nødt til at indføre ekstraordinære og midlertidige foranstaltninger, der er behørigt begrundet i henhold til artikel XXI i GATT (sikkerhedsmæssig undtagelse). Sådanne ensidige foranstaltninger bør dog ikke skabe præcedens og bør forblive strengt ekstraordinære, proportionelle og tidsbegrænsede, idet de afspejler deres specifikke karakter som foranstaltninger, der er begrundet i sikkerhedsmæssige hensyn.



Ændring		7
Forslag til forordning
Betragtning 3
	

	Kommissionens forslag
	Ændring

	(3)	Det er Unionens og De Forenede Staters hensigt, at den fælles erklæring skal være et første skridt i en proces, der med tiden kan udvides yderligere til at omfatte flere områder og fortsat forbedre markedsadgangen og øge deres handels- og investeringsforbindelser.
	(3)	Det er Unionens og De Forenede Staters hensigt, at den fælles erklæring skal være et første skridt i en proces, der med tiden kan udvides yderligere til at omfatte flere områder og fortsat forbedre markedsadgangen og øge deres handels- og investeringsforbindelser. Unionen er fortsat engageret i at fortsætte forhandlingerne med De Forenede Stater med henblik på at nå frem til en gensidigt fordelagtig aftale for andre vigtige sektorer af dens økonomi såsom landbrugsfødevarer samt industrivarer i perioden med fuld eller delvis suspension af toldpræferencer eller toldkontingenter, der er tildelt USA.



Ændring		8
Forslag til forordning
Betragtning 5 a (ny)
	

	Kommissionens forslag
	Ændring

	
	(5a)	Vedtagelsen af denne forordning bør ikke berøre Unionens ret til at anvende modforanstaltninger som reaktion på uberettigede foranstaltninger fra De Forenede Staters side.



Ændring		9
Forslag til forordning
Betragtning 6
	

	Kommissionens forslag
	Ændring

	(6)	Den tilpassede told og toldkontingenterne bør gælde, så længe USA reelt gennemfører den fælles erklæring.
	(6)	Da hovedformålet med den fælles erklæring er at etablere en klar ramme for den transatlantiske handel, der giver EU-eksportører en stærkt tiltrængt stabilitet og forudsigelighed, bør enhver handling fra De Forenede Staters side, der truer med at underminere denne stabilitet og forudsigelighed – enten ved at true med at afvige eller ved at afvige fra landets forpligtelser i henhold til den fælles erklæring eller gennem enhver anden handling, der er i strid med ånden i den fælles erklæring eller griber ind i Unionens eller en medlemsstats legitime suveræne valg – føre til en øjeblikkelig suspension af Unionens forpligtelser i henhold til den fælles erklæring. Derfor bør den tilpassede told og toldkontingenterne kun gælde, hvis og så længe USA reelt gennemfører den fælles erklæring. Enhver ny told som følge af en igangværende eller fremtidig amerikansk Sektion 232-undersøgelse eller baseret på ethvert andet lignende retsgrundlag, der træder i kraft efter undertegnelsen af den fælles erklæring, og som overstiger det altomfattende toldloft på 15 %, vil underminere ånden i den fælles erklæring og målet om stabilitet og vil derfor blive betragtet som en overtrædelse af den fælles erklæring og bør føre til suspension af anvendelsen af denne forordning. 



Ændring		10
Forslag til forordning
Betragtning 6 a (ny)
	

	Kommissionens forslag
	Ændring

	
	(6a)	Da Unionens suveræne og demokratiske ret til at regulere og fællesskabsretten ikke kan udgøre en del af forhandlingerne med noget tredjeland, bør anvendelsen af denne forordnings artikel 1 eller 2 suspenderes, hvis De Forenede Stater forsøger at anvende økonomisk tvang som defineret i artikel 2, stk. 1, i Europa-Parlamentets og Rådets forordning (EU) 2023/26751a, f.eks. ved at anvende eller true med at anvende yderligere told eller gennem enhver anden foranstaltning, der påvirker handel eller investeringer, med henblik på at forhindre eller opnå, at Unionen eller en medlemsstat ophæver anvendelsen af, ændrer eller vedtager en bestemt retsakt, hvorved der gribes ind i Unionens eller en medlemsstats legitime suveræne valg. Ud over suspensionen af anvendelsen af denne forordnings artikel 1 eller 2 bør Unionen fastlægge og undersøge sådanne trusler eller foranstaltninger, der anvendes af De Forenede Stater , i henhold til artikel 4 og 5 i forordning (EU) 2023/2675 og om nødvendigt vedtage modforanstaltninger i henhold til nævnte forordnings artikel 8.

	
	_____________

	
	1a Europa-Parlamentets og Rådets forordning (EU) 2023/2675 af 22. november 2023 om beskyttelse af Unionen og dens medlemsstater mod tredjelandes økonomiske tvang (EUT L, 2023/2675, 7.12.2023, ELI: http://data.europa.eu/eli/reg/2023/2675/oj).



Ændring		11
Forslag til forordning
Betragtning 6 b (ny)
	

	Kommissionens forslag
	Ændring

	
	(6b)	De foranstaltninger, der er fastsat i denne forordning, bør være betinget af, at De Forenede Stater fortsat tilpasser sig Unionens sikkerhedsinteresser. Hvis De Forenede Stater træffer tiltag på en måde, der direkte underminerer Unionens eller dens medlemsstaters væsentlige sikkerhedsinteresser, herunder deres territoriale integritet og økonomiske dimension, og deres udenrigs- og forsvarspolitikker, bør suspensionsmekanismerne i denne forordning være tilgængelige til at sikre, at Unionens handelspolitik fortsat er i overensstemmelse med dens udenrigspolitiske og sikkerhedsmæssige mål.



Ændring		12
Forslag til forordning
Betragtning 6 c (ny)
	

	Kommissionens forslag
	Ændring

	
	(6c)	Denne forordning giver De Forenede Stater brede og ekstraordinære toldpræferencer og toldkontingenter, hvilket potentielt kan føre til en stigning i importen af de varer, der er omfattet af disse præferencer og kontingenter, hvilket kan have en betydelig indvirkning på EU-erhvervsgrenene. Desuden er denne forordning blevet vedtaget uden en ledsagende konsekvensanalyse, så dens potentielle økonomiske konsekvenser er vanskelige at vurdere på tidspunktet for dens vedtagelse. Der bør derfor oprettes en beskyttelsesmekanisme, som bør have til formål at beskytte EU-erhvervsgrenene og landbrugssektoren, hvis de toldpræferencer og toldkontingenter, der indrømmes ved denne forordning, vil føre til en sådan stigning i importen af visse varer, at det forårsager, eller der er fare for, at det vil forårsage alvorlig skade for EU-erhvervsgrenene. Hvis der konstateres en stigning i mængden på mere end 10 % i importen af en bestemt vare, bør Kommissionen foretage en undersøgelse for at fastslå, om denne stigning forårsager, eller der er fare for, at den vil forårsage, alvorlig skade for EU-erhvervsgrenene.



Ændring		13
Forslag til forordning
Betragtning 6 d (ny)
	

	Kommissionens forslag
	Ændring

	
	(6d)	Den fælles erklæring indeholder ikke bestemmelser om anvendelse af toldloftet på 15 % på stål og aluminium, og derfor er toldsatserne på 50 %, der tidligere blev indført af De Forenede Stater , fortsat i kraft. Unionen og De Forenede Stater har i den fælles erklæring udtrykt deres hensigt om at overveje muligheden for at samarbejde om at skærme deres respektive hjemmemarkeder fra overkapacitet af stål og aluminium, samtidig med at der sikres forsyningskæder mellem dem, herunder gennem toldkontingentløsninger.



Ændring		14
Forslag til forordning
Betragtning 6 e (ny)
	

	Kommissionens forslag
	Ændring

	
	(6e)	Den 19. august 2025 meddelte det amerikanske handelsministerium, at der ville blive tilføjet 407 varekategorier til listen over "afledte" stål- og aluminiumsprodukter, der er omfattet af Sektion 232-sektorspecifikke toldsatser. Som følge heraf er indholdet af stål og aluminium i disse produkter pålagt en toldsats på 50 %. Indførelsen af disse toldsatser og de besværlige administrative og toldmæssige krav har efter undertegnelsen af den fælles erklæring øget ustabiliteten i handelen mellem Unionen og De Forenede Stater og har ført til alvorlige økonomiske konsekvenser for de berørte EU-virksomheder og for deres arbejdstagere. Disse toldsatser påvirker i uforholdsmæssig grad Unionens små og mellemstore virksomheder og aftagerindustrier, hvilket underminerer deres konkurrenceevne på det amerikanske marked og fører til potentielt langsigtet tab af markedsandele og til varig skade på de transatlantiske industrielle forsyningskæder. Unionen og De Forenede Stater bør nå frem til en hurtig og gensidigt fordelagtig afslutning på de igangværende forhandlinger med henblik på at løse disse toldtvister og genoprette stabile transatlantiske handelsforbindelser. I den henseende bør suspensionen af tolden på import af disse produkter ophøre med at finde anvendelse seks måneder efter anvendelsesdatoen som omhandlet i artikel 6, stk. 3, medmindre der inden udløbet af denne dato i samarbejde med De Forenede Stater er fundet bæredygtige og gensidigt acceptable løsninger vedrørende handel med stål, aluminium og afledte produkter heraf. I forbindelse med det foreslåede EU-instrument til håndtering af de negative handelsrelaterede virkninger af global overkapacitet på Unionens stålmarked bør afskaffelsen af told på stålprodukter desuden være i overensstemmelse med dette nye instrument. 



Ændring		15
Forslag til forordning
Betragtning 6 f (ny)
	

	Kommissionens forslag
	Ændring

	
	(6f)	Den fælles erklæring omfatter ikke tunge køretøjer og dele dertil. Unionen og De Forenede Stater bør i forbindelse med den igangværende gennemførelse af den fælles erklæring behandle tunge køretøjer og dele dertil på samme måde som personbiler og dele dertil med det mål at medtage dem under den faste takst på 15 % og sikre, at alle relevante foranstaltninger sikrer en retfærdig og forholdsmæssig behandling i overensstemmelse med målene i den fælles erklæring.



Ændring		16
Forslag til forordning
Betragtning 7
	

	Kommissionens forslag
	Ændring

	(7)	For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser med henblik på under særlige omstændigheder at suspendere anvendelsen af denne forordning. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/20113.
	(7)	For at fastsætte startdatoen for anvendelsen af de toldpræferencer eller toldkontingenter, der indrømmes De Forenede Stater ved denne forordning, helt eller delvis suspendere toldpræferencerne eller toldkontingenterne og ændre listen over varer, for hvilke der er indrømmet toldpræferencer, bør Kommissionen delegeres beføjelse til at vedtage delegerede retsakter i overensstemmelse med artikel 290 i traktaten om Den Europæiske Unions funktionsmåde. Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau, og at disse høringer gennemføres i overensstemmelse med principperne i den interinstitutionelle aftale af 13. april 2016 om bedre lovgivning3. For at sikre lige deltagelse i forberedelsen af delegerede retsakter modtager Europa-Parlamentet og Rådet3a navnlig alle dokumenter på samme tid som medlemsstaternes eksperter, og deres eksperter har systematisk adgang til møder i Kommissionens ekspertgrupper, der beskæftiger sig med forberedelse af delegerede retsakter.

	_________________
	_________________

	3 Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13, ELI: http://data.europa.eu/eli/reg/2011/182/oj).
	3a EUT L 123 af 12.5.2016, s. 1, ELI: http://data.europa.eu/eli/agree_interinstit/2016/512/oj.



Ændring		17
Forslag til forordning
Betragtning 8 a (ny)
	

	Kommissionens forslag
	Ændring

	
	(8a)	Adgang til EU-markedet er og bør fortsat være betinget af overholdelse af gældende EU-ret, herunder EU's kulstofgrænsetilpasningsmekanisme, direktivet om virksomheders due diligence i forbindelse med bæredygtighed og reglerne om bekæmpelse af skovrydning, uanset fra hvilken jurisdiktion produkterne stammer.



Ændring		18
Forslag til forordning
Betragtning 8 b (ny)
	

	Kommissionens forslag
	Ændring

	
	(8b)	Kommissionen bør regelmæssigt vurdere denne forordnings virkninger på handelsstrømme, produktionsniveauer og prisdynamik som følge af gennemførelsen af artikel 1 og 2. Kommissionen bør arbejde tæt sammen med medlemsstaterne og relevante sektorer i EU-erhvervsgrenene og sikre systematisk dataindsamling og regelmæssig informationsudveksling for at muliggøre rettidig afdækning af eventuelle markedsforvridninger eller ubalancer.



Ændring		19
Forslag til forordning
Betragtning 8 c (ny)
	

	Kommissionens forslag
	Ændring

	
	(8c)	Denne forordning udgør en hurtig reaktion på en ekstraordinær og ustabil situation og kan have vidtrækkende konsekvenser. Dens anvendelse bør derfor begrænses. En første evalueringsrapport om denne forordnings indvirkning på EU-erhvervsgrenene og på producenter af fiskevarer og landbrugsprodukter samt på forbrugerne bør offentliggøres senest den ... [seks måneder fra datoen for denne forordnings ikrafttræden]. Senest den ... [seks måneder inden slutdatoen for denne forordnings anvendelse] bør Kommissionen forelægge en yderligere omfattende konsekvensanalyse, der om nødvendigt ledsages af et lovgivningsforslag om forlængelse af denne forordnings anvendelsesperiode. Denne konsekvensanalyse bør bl.a. fastslå, om denne forordning har medført skader og ubalancer i specifikke sektorer, herunder med hensyn til priser og markedsstabilitet, hvordan Unionens handelsmønstre har ændret sig som følge af handelen mellem Unionen og USA, samt indvirkningen af og prognoserne vedrørende denne forordning på Unionens og de nationale budgetter i betragtning af faldet i de opkrævede toldindtægter.



Ændring		20
Forslag til forordning
Betragtning 8 d (ny)
	

	Kommissionens forslag
	Ændring

	
	(8d)	Europa-Parlamentet og Rådet bør underrettes på en fuldstændig, regelmæssig og rettidig måde om den relevante udvikling i anvendelsen af denne forordning og bør høres på behørig vis i hele processen.



Ændring		21
Forslag til forordning
Betragtning 9 
	

	Kommissionens forslag
	Ændring

	(9)	Da det er vigtigt at undgå forstyrrelser i handelen og investeringerne mellem Unionen og De Forenede Stater, bør denne forordning træde i kraft dagen efter offentliggørelsen. 
	(9)	Da det er vigtigt at undgå forstyrrelser i handelen og investeringerne mellem Unionen og De Forenede Stater, bør denne forordning træde i kraft dagen efter offentliggørelsen. I kølvandet på den amerikanske højesterets afgørelse om anvendelsen af International Emergency Economic Powers Act til at pålægge amerikanske handelspartnere basistoldsatser og ændringerne af toldniveauer for visse EU-produkter, der overstiger de lofter, der er aftalt i den fælles erklæring, og efter iværksættelsen af nye Sektion 301-undersøgelser og igangværende Sektion 232-undersøgelser og den potentielle anvendelse af ethvert andet retsgrundlag sammen med den fortsatte handelsusikkerhed er det imidlertid nødvendigt at fastsætte, at de toldpræferencer og toldkontingenter, som Unionen pålægger produkter med oprindelse i USA, der er omfattet af denne forordning, først skal finde anvendelse fra den dato, der er fastsat ved en delegeret retsakt, når betingelserne i denne forordning er opfyldt.



Ændring		22
Forslag til forordning
Betragtning 9 a (ny)

	

	Kommissionens forslag
	Ændring

	
	(9a)	Virkningerne af denne forordning for Unionens budget er blevet vurderet+ i henhold til artikel 310, stk. 4, i traktaten om Den Europæiske Unions funktionsmåde. Der bør afsættes tilstrækkelige økonomiske og menneskelige ressourcer til dens gennemførelse, samtidig med at der tages højde for virkningen af finansieringen for andre EU-programmer eller -politikker, og foreneligheden med den flerårige finansielle ramme, ordningen for Unionens egne indtægter og den relevante interinstitutionelle aftale og de budgetprincipper, der er fastsat i Europa-Parlamentets og Rådets forordning (EU, Euratom) 2024/25091, sikres.

	
	____________________

	
	+ Pro memoria: Budgetmæssig vurdering fra Europa-Parlamentets Budgetudvalg af 11. december 2025 om forslag til Europa-Parlamentets og Rådets forordning om tilpasning af toldsatserne ved import af visse varer med oprindelse i De Forenede Stater og om åbning af toldkontingenter for import af visse varer med oprindelse i De Forenede Stater (COM(2025)0471).

	
	1 Europa-Parlamentets og Rådets forordning (EU, Euratom) 2024/2509 af 23. september 2024 om de finansielle regler vedrørende Unionens almindelige budget (EUT L, 2024/2509, 26.9.2024, ELI: http://data.europa.eu/eli/reg/2024/2509/oj).



Ændring		23
Forslag til forordning
Artikel 1 – overskrift
	

	Kommissionens forslag
	Ændring

	Tilpasning af told
	Suspension af told



Ændring		24
Forslag til forordning
Artikel 1 – stk. 1
	

	Kommissionens forslag
	Ændring

	1.	Den toldsats i den fælles toldtarif, som finder anvendelse på import til Unionen af varer med oprindelse i De Forenede Stater, der tariferes under de koder i den kombinerede nomenklatur (KN-koder), som er anført i bilag I, er 0 %.
	1.	Den toldsats i den fælles toldtarif, som finder anvendelse på import til Unionen af varer med oprindelse i De Forenede Stater, der tariferes under de koder i den kombinerede nomenklatur (KN-koder), som er anført i bilag I, suspenderes.



Ændring		25
Forslag til forordning
Artikel 1 – stk. 2 a (nyt)
	

	Kommissionens forslag
	Ændring

	
	2a.	Uden at det berører artikel 4b, ophører den suspension af told, der er omhandlet i nærværende artikels stk. 1 og 2, med at finde anvendelse fra datoen for udløbet af denne forordnings anvendelse, der er omhandlet i artikel 6, stk. 2.



Ændring		26
Forslag til forordning
Artikel 3 – overskrift
	

	Kommissionens forslag
	Ændring

	Suspension
	Suspension af anvendelsen



Ændring		27
Forslag til forordning
Artikel 3 – stk. 1 – afsnit 1 – indledning
	

	Kommissionens forslag
	Ændring

	Kommissionen kan vedtage en gennemførelsesretsakt om hel eller delvis suspension af anvendelsen af artikel 1 eller artikel 2 under følgende omstændigheder:
	Kommissionen tillægges beføjelse til i overensstemmelse med artikel 4d at vedtage delegerede retsakter om ændring af bilag I, II eller III til denne forordning med henblik på helt eller delvis at suspendere anvendelsen af artikel 1 eller artikel 2 efter en undersøgelse baseret på underbyggede oplysninger, der er indsamlet på eget initiativ eller modtaget fra enhver pålidelig kilde, herunder en medlemsstat, Europa-Parlamentet eller EU-producenter, under følgende omstændigheder:



Ændring		28
Forslag til forordning
Artikel 3 – stk. 1 – afsnit 1 – litra a
	

	Kommissionens forslag
	Ændring

	a)	Hvis De Forenede Stater ikke gennemfører den fælles erklæring eller på anden måde underminerer de mål, der forfølges med den fælles erklæring, eller underminerer EU-erhvervsdrivendes adgang til det amerikanske marked eller på anden måde forstyrrer handels- og investeringsforbindelserne mellem Unionen og De Forenede Stater.
	a)	Hvis De Forenede Stater ikke gennemfører den fælles erklæring eller på anden måde underminerer målene om at forbedre handels- og investeringsforbindelserne mellem Unionen og De Forenede Stater og de mål, der forfølges med den fælles erklæring, om at fremme gensidig, fair og afbalanceret handel eller underminerer EU-erhvervsdrivendes adgang til det amerikanske marked, diskriminerer eller retter foranstaltninger mod EU-erhvervsdrivende, der ønsker at drive virksomhed eller allerede driver virksomhed i De Forenede Stater, eller på anden måde forstyrrer handels- og investeringsforbindelserne mellem Unionen og De Forenede Stater.



Ændring		29
Forslag til forordning
Artikel 3 – stk. 1 – afsnit 1 – litra a a (nyt)
	

	Kommissionens forslag
	Ændring

	
	aa)	Hvis De Forenede Stater pålægger yderligere toldsatser på varer, der importeres fra Unionen, og som overstiger toldloftet på 15 %, eller på anden måde forhøjer eller pålægger nye toldsatser eller andre former for told, skatter eller gebyrer på EU-varer, mens betingelserne i den fælles erklæring fortsat finder anvendelse, eller ændrer produktklassifikationen, med det resultat at toldniveauet hæves.



Ændring		30
Forslag til forordning
Artikel 3 – stk. 1 – afsnit 1 – litra b
	

	Kommissionens forslag
	Ændring

	b)	Hvis der er tilstrækkelige tegn på, at USA i fremtiden vil handle på den måde, der er omhandlet i litra a).
	b)	Hvis der er tilstrækkelige tegn på, at De Forenede Stater i fremtiden vil handle på den måde, der er omhandlet i litra a) eller litra aa).



Ændring		31
Forslag til forordning
Artikel 3 – stk. 1 – afsnit 1 – litra c
	

	Kommissionens forslag
	Ændring

	c)	Hvis tilpasningen af den told, der er omhandlet i artikel 1, eller åbningen af toldkontingenter som omhandlet i artikel 2 medfører import af en vare med oprindelse i De Forenede Stater i så forhøjede mængder, i absolutte tal eller i forhold til den indenlandske produktion, og under sådanne vilkår, at det forårsager, eller der er fare for, at det vil forårsage alvorlig skade for den indenlandske erhvervsgren i Unionen.
	udgår



Ændring		32
Forslag til forordning
Artikel 3 – stk. 1 – afsnit 1 – litra d
	

	Kommissionens forslag
	Ændring

	d)	Hvis de objektive omstændigheder ændrer sig i forhold til omstændighederne på tidspunktet for udstedelsen af den fælles erklæring.
	d)	Hvis de objektive omstændigheder har ændret sig i forhold til omstændighederne på tidspunktet for udstedelsen af den fælles erklæring, navnlig vedrørende alvorlige krænkelser af menneskerettighederne, de grundlæggende principper for demokrati og retsstatsprincippet samt trusler mod Unionens eller dens medlemsstaters væsentlige sikkerhedsinteresser, herunder deres territoriale integritet og deres økonomiske dimension, og mod deres udenrigs- og forsvarspolitik.



Ændring		33
Forslag til forordning
Artikel 3 – stk. 1 – afsnit 2
	

	Kommissionens forslag
	Ændring

	Denne gennemførelsesretsakt vedtages efter undersøgelsesproceduren, jf. artikel 4, stk. 2.
	Hvis Kommissionen delvis suspenderer anvendelsen af artikel 1 eller 2, ændrer den bilag I, II eller III ved at ændre de gældende toldsatser, toldkontingenterne eller anvendelsesområdet for de omfattede varer.



Ændring		34
Forslag til forordning
Artikel 3 – stk. 1 a (nyt)
	

	Kommissionens forslag
	Ændring

	
	1a.	Uden at det berører Europa-Parlamentets og Rådets forordning (EU) 2023/2675 skal Kommissionen, hvis De Forenede Stater anvender eller truer med at anvende yderligere toldsatser eller enhver anden foranstaltning, der påvirker handel eller investeringer, for at forhindre eller opnå, at Unionen eller en medlemsstat ophæver anvendelsen af, ændrer eller vedtager en bestemt retsakt, hvorved der gribes ind i Unionens eller en medlemsstats legitime suveræne valg, om nødvendigt foretage en undersøgelse på grundlag af underbyggede oplysninger, der er indsamlet på eget initiativ eller modtaget fra en pålidelig kilde, herunder en medlemsstat, Europa-Parlamentet eller EU-producenter. Hvis undersøgelsen fører til en sådan konklusion, tillægges Kommissionen beføjelse til i overensstemmelse med artikel 4d at vedtage delegerede retsakter om ændring af bilag I, II eller III til denne forordning med henblik på hel eller delvis suspension af anvendelsen af nærværende forordnings artikel 1 eller 2.



Ændring		35
Forslag til forordning
Artikel 3 – stk. 1 b (nyt)
	

	Kommissionens forslag
	Ændring

	
	1b.	Hvis det i tilfælde af en pludselig ændring i omstændighederne i forhold til dem, der forelå på tidspunktet for udstedelsen af den fælles erklæring, der i alvorlig grad påvirker Unionens eller dens medlemsstaters væsentlige sikkerhedsinteresser, herunder deres territoriale integritet og økonomiske dimension, er påkrævet af særligt hastende årsager, anvendes proceduren i artikel 4e på delegerede retsakter vedtaget i henhold til nærværende artikel.


Ændring		36
Forslag til forordning
Artikel 3 – stk. 2
	

	Kommissionens forslag
	Ændring

	2.	Den gennemførelsesretsakt, der er omhandlet i stk. 1, finder anvendelse, så længe de i stk. 1 omhandlede omstændigheder varer ved.
	2.	De delegerede retsakter, der er omhandlet i denne artikels stk. 1, 1a og 1b, finder anvendelse, så længe de omstændigheder, der er omhandlet i henholdsvis denne artikels stk. 1, 1a og 1b, varer ved, og under ingen omstændigheder længere end til den dato for denne forordnings anvendelse, der er omhandlet i artikel 6, andet afsnit. Hvis Kommissionen finder, at begrundelsen for en suspension ikke længere er til stede, tillægges den beføjelser til at vedtage delegerede retsakter i overensstemmelse med artikel 4d med henblik på at ændre bilag I, II eller III til denne forordning for at genindføre anvendelsen af artikel 1 eller artikel 2 eller, i det tilfælde, der er omhandlet i nærværende artikels stk. 1, andet afsnit, for at genoprette de oprindelige gældende toldsatser eller toldkontingenter eller det oprindelige anvendelsesområde for de varer, der er opført i hhv. bilag I, II eller III.



Ændring		37
Forslag til forordning
Artikel 4
	

	Kommissionens forslag
	Ændring

	Artikel 4
	udgår

	Udvalgsprocedure
	

	1.	Kommissionen bistås af Udvalget for Handelsbarrierer, der er nedsat ved artikel 7 i Europa-Parlamentets og Rådets forordning (EU) 2015/18435.
	

	2.	Når der henvises til dette stykke, finder artikel 5 i forordning (EU) nr. 182/2011 anvendelse.
	

	_________________
	

	5 Europa-Parlamentets og Rådets forordning (EU) 2015/1843 af 6. oktober 2015 om fastsættelse af EU-procedurer på området for den fælles handelspolitik med henblik på at sikre udøvelsen af Unionens rettigheder i henhold til internationale handelsregler, navnlig regler fastlagt i Verdenshandelsorganisationens regi (kodifikation) (EUT L 272, ELI: http://data.europa.eu/eli/reg/2015/1843/oj).
	



Ændring		38
Forslag til forordning
Artikel 4 a (ny)
	

	Kommissionens forslag
	Ændring

	
	Artikel 4a

	
	Beskyttelsesmekanisme

	
	1.	Kommissionen overvåger regelmæssigt denne forordnings indvirkning på EU-markederne. Kommissionen tillægges beføjelser til i overensstemmelse med artikel 4d at vedtage delegerede retsakter om ændring af bilag I, II og III til denne forordning med henblik på midlertidigt helt eller delvist at suspendere anvendelsen af artikel 1 eller 2 efter en undersøgelse på grundlag af underbyggede oplysninger, der er indsamlet på eget initiativ eller modtaget fra enhver pålidelig kilde, herunder en medlemsstat, Europa-Parlamentet eller EU-producenter, hvis anvendelsen af artikel 1 eller artikel 2 medfører import af en vare med oprindelse i De Forenede Stater i så forhøjede mængder, i absolutte tal eller i forhold til den indenlandske produktion, og under sådanne vilkår, at det forårsager, eller der er fare for, at det vil forårsage alvorlig skade for EU-erhvervsgrenene.

	
	2.	Uden at det berører stk. 1, betragter Kommissionen, såfremt der ikke foreligger modstridende oplysninger, som hovedregel en stigning i mængden på mere end 10 % på årsbasis af importen af en vare, der er omfattet af bilag I, II eller III, som umiddelbart bevis for alvorlig skade eller trussel om alvorlig skade for EU-erhvervsgrenene. Hvis der konstateres en sådan stigning i importmængden, indleder Kommissionen straks en undersøgelse for at fastslå, om stigningen i importmængden forårsager eller truer med at forårsage alvorlig skade for EU-erhvervsgrenene. Undersøgelsen afsluttes i løbet af tre måneder efter dens iværksættelse. Hvis undersøgelsen fører til den konklusion, at stigningen i importmængden forårsager eller truer med at forårsage alvorlig skade for EU-erhvervsgrenene, vedtager Kommissionen en delegeret retsakt i overensstemmelse med artikel 4d.

	
	3.	I forbindelse med vedtagelsen af den i stk. 1 eller 2 omhandlede delegerede retsakt skal Kommissionen:

	
	a)	for så vidt angår de varer, der er omfattet af bilag I og II: ændre bilag I og II i overensstemmelse hermed for at suspendere de i artikel 1 omhandlede toldpræferencer for import af de pågældende varer eller

	
	b)	for så vidt angår de varer, der er omfattet af bilag III: ændre bilag III i overensstemmelse hermed for at suspendere anvendelsen af det toldkontingent, der er åbnet for de pågældende varer.

	
	4.	De delegerede retsakter, der er omhandlet i denne artikels stk. 3, finder anvendelse indtil datoen for udløbet af denne forordnings anvendelse, der er omhandlet i artikel 6, andet afsnit. Hvis Kommissionen finder, at begrundelsen for en suspension ikke længere er til stede, tillægges den beføjelser til at vedtage delegerede retsakter i overensstemmelse med artikel 4d med henblik på at ændre hhv. bilag I, II eller III til denne forordning for at genindføre anvendelsen af artikel 1 eller artikel 2.

	
	5.	I denne artikel forstås ved "EU-erhvervsgrenene" enten alle EU-producenter af lignende eller direkte konkurrerende produkter, som driver virksomhed inden for Unionens område, eller EU-producenter, hvis samlede produktion af lignende eller direkte konkurrerende produkter normalt udgør mere end 50 %, og under ekstraordinære omstændigheder mindst 25 % af den samlede produktion af et sådant produkt. Udtrykket "EU-producenter" omfatter EU-producenter af industrivarer samt EU-producenter af fiske- og skaldyrsprodukter og landbrugsprodukter, der er omfattet af denne forordning.



Ændring		39
Forslag til forordning
Artikel 4 b (ny)
	

	Kommissionens forslag
	Ændring

	
	Artikel 4b

	
	Særskilte bestemmelser for stål, aluminium og afledte produkter heraf

	
	1.	For de kategorier af varer, der er omhandlet i denne artikels stk. 2, ophører den i artikel 1, stk. 1, omhandlede suspension af toldsatser med at finde anvendelse seks måneder efter den i artikel 6, stk. 3, omhandlede startdato for anvendelsen af artikel 1, 2, 3, 4a og 4b.

	
	2.	De pågældende kategorier af varer er følgende:

	
	a)	varer henhørende under KN-kode 72

	
	b)	varer henhørende under KN-kode 73

	
	c)	varer henhørende under KN-kode 76.

	
	3.	Hvis De Forenede Stater inden den i denne artikels stk. 1 omhandlede slutdato for anvendelse har reduceret sine respektive toldsatser på produkter, der har oprindelse i Unionen, med et indhold af stål og aluminium på over 50 % til højst 15 %, herunder De Forenede Staters mestbegunstigelsessats, tillægges Kommissionen beføjelser til i overensstemmelse med artikel 4d at vedtage en delegeret retsakt med henblik på at udskyde den i nærværende artikels stk. 1 omhandlede slutdato for anvendelsen til en dato, der ikke kan ligge senere end den i artikel 6, andet stykke, omhandlede slutdato for anvendelse af denne forordning.

	
	Kommissionen vedtager ikke en sådan delegeret retsakt, så længe en af de omstændigheder, der udløser suspension af den anvendelse, der er omhandlet i artikel 3, stk. 1 eller 1a, består.



Ændring		40
Forslag til forordning
Artikel 4 c (nyt)
	

	Kommissionens forslag
	Ændring

	
	Artikel 4c

	
	Fastsættelse af startdatoen for anvendelsen

	
	1.	Kommissionen vedtager i overensstemmelse med artikel 4d en delegeret retsakt om ændring af artikel 6, stk. 3, med henblik på at fastsætte den dato, fra hvilken artikel 1, 2, 3, 4a og 4b finder anvendelse. Den vedtager kun en sådan delegeret retsakt, hvis alle følgende betingelser er opfyldt:

	
	a)	De Forenede Stater anvender en toldsats, der ikke er højere end enten den amerikanske mestbegunstigelsessats eller en toldsats på højst 15 %, herunder den amerikanske mestbegunstigelsessats, på varer med oprindelse i Unionen.

	
	b)	De Forenede Stater anvender kun den amerikanske mestbegunstigelsessats på følgende EU-produkter: utilgængelige naturressourcer, herunder kork, alle luftfartøjer og flydele, generiske lægemidler og deres bestanddele samt kemiske prækursorer.

	
	c)	De Forenede Stater anvender en toldsats på højst 15 %, herunder den amerikanske mestbegunstigelsessats, på følgende varer med oprindelse i Unionen: lægemidler, halvledere, tømmer, biler og bildele.

	
	d)	De Forenede Stater anvender en toldsats på højst 15 % på produkter med et indhold af stål og aluminium på under 50 %.

	
	Når Kommissionen vedtager den delegerede retsakt, der er omhandlet i første afsnit, vurderer den desuden, om De Forenede Stater har givet formelle, klare og præcise garantier for, at betingelserne i nævnte afsnits litra a)-d) er opfyldt, og at disse betingelser fortsat vil være opfyldt i fremtiden.

	
	2.	Kommissionen vedtager ikke en delegeret retsakt i overensstemmelse med denne artikels stk. 1, første afsnit, så længe en af de i artikel 3, stk. 1 eller 1a, omhandlede omstændigheder, der udløser suspension af denne forordning, består.



Ændring		41
Forslag til forordning
Artikel 4 d (ny)
	

	Kommissionens forslag
	Ændring

	
	Artikel 4d

	
	Udøvelse af de delegerede beføjelser

	
	1.	Beføjelsen til at vedtage delegerede retsakter tillægges Kommissionen på de i denne artikel fastlagte betingelser.

	
	2.	Beføjelsen til at vedtage delegerede retsakter, jf. artikel 3, stk. 1, 1a og 2, artikel 4a, artikel 4c og artikel 4ba, tillægges Kommissionen fra den ... [datoen for denne forordnings ikrafttræden] indtil den ... [datoen for denne forordnings anvendelse, jf. artikel 6, stk. 2].

	
	3.	Den i artikel 3, stk. 1, 1a og 2, artikel 4a, artikel 4b og artikel 4c omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

	
	4.	Inden vedtagelsen af en delegeret retsakt hører Kommissionen eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale af 13. april 2016 om bedre lovgivning.

	
	5.	Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.

	
	6.	En delegeret retsakt vedtaget i henhold til artikel 3, stk. 1, 1a, og 2, artikel 4a, artikel 4b og artikel 4c træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ.



Ændring		42
Forslag til forordning
Artikel 4 e (ny)
	

	Kommissionens forslag
	Ændring

	
	Artikel 4e

	
	Hasteprocedure

	
	1.	Delegerede retsakter vedtaget i henhold til denne artikel træder i kraft straks og finder anvendelse, så længe der ikke er gjort indsigelse i henhold til stk. 2. I meddelelsen til Europa-Parlamentet og Rådet af en delegeret retsakt anføres begrundelsen for anvendelse af hasteproceduren.

	
	2.	Europa-Parlamentet eller Rådet kan efter proceduren i artikel 4d, stk. 6, gøre indsigelse mod en delegeret retsakt. I så fald skal Kommissionen ophæve retsakten straks efter Europa-Parlamentets eller Rådets meddelelse af afgørelsen om at gøre indsigelse.



Ændring		43
Forslag til forordning
Artikel 5 a (ny)
	

	Kommissionens forslag
	Ændring

	
	Artikel 5a

	
	Evaluering og rapportering

	
	1.	Senest den ... [seks måneder efter datoen for denne forordnings ikrafttræden] foretager Kommissionen en konsekvensanalyse af denne forordnings økonomiske og sikkerhedsmæssige virkninger. Konsekvensanalysen skal undersøge:

	
	a)	virkningerne af anvendelsen af denne forordning på al import og eksport mellem Unionen og De Forenede Stater og

	
	b)	ændringer i handelsstrømmene og fordelingsvirkninger på tværs af medlemsstaterne og sektorer.

	
	2.	Senest den ... [seks måneder inden slutdatoen for denne forordnings anvendelse] fremlægger Kommissionen en yderligere omfattende konsekvensanalyse. Denne konsekvensanalyse skal bl.a. undersøge:

	
	a)	virkningerne af anvendelsen af denne forordning på al import og eksport mellem Unionen og De Forenede Stater

	
	b)	ændringer i handelsstrømmene og fordelingsvirkninger på tværs af medlemsstaterne og sektorer

	
	c)	eventuelle afdækkede ikketoldmæssige virkninger, der er relevante for det indre marked og for forbrugerne

	
	d)	virkninger for konkurrenceevnen, EU-producenter, herunder EU-producenter af landbrugsfødevarer, samt SMV'er

	
	e)	den politiske udvikling i handels- og investeringsforbindelserne mellem Unionen og De Forenede Stater efter denne forordnings ikrafttræden

	
	f)	graden af fremskridt i forhandlingerne mellem Unionen og De Forenede Stater med hensyn til at opfylde de forpligtelser, der er skitseret i den fælles erklæring, herunder gennemførelsen af disse forpligtelser

	
	g)	om forordningen har medført skader og ubalancer i specifikke sektorer, herunder med hensyn til priser

	
	h)	hvordan Unionens handelsmønstre har ændret sig for så vidt angår handel med tredjelande som følge af De Forenede Staters handelspolitik og De Forenede Staters bilaterale aftaler med tredjelande

	
	i)	denne forordnings indvirkning på og prognoser for Unionens og medlemsstaternes budgetter i betragtning af faldet i de opkrævede toldindtægter

	
	j)	konsekvenserne for Unionens sikkerhedsinteresser samt for udenrigspolitikken, herunder for WTO-medlemskab

	
	k)	omkostningerne ved den reguleringsmæssige byrde som følge af overholdelsen af De Forenede Staters toldsatser, herunder med hensyn til Sektion 232-tolden.

	
	Kommissionen gør de underliggende data og metoder, som ligger til grund for dens konsekvensanalyser, offentligt tilgængelige.

	
	Konsekvensanalysen, der er omhandlet i første afsnit, ledsages, hvis det er relevant, af et lovgivningsmæssigt forslag til forlængelse af anvendelsen af denne forordning. I så fald skal konsekvensanalysen indeholde en vurdering af alle årsagerne til en sådan forlængelse, herunder i forhold til Unionens og dens medlemsstaters sikkerhedsinteresser.

	
	3.	Kommissionen holder i alle faser regelmæssigt og rettidigt Europa-Parlamentet og Rådet underrettet om den relevante udvikling i anvendelsen af denne forordning. På baggrund af de modtagne oplysninger kan Europa-Parlamentet eller Rådet indbyde Kommissionen til en udveksling af synspunkter, hvis det er relevant.



Ændring		44
Forslag til forordning
Artikel 6 – overskrift
	

	Kommissionens forslag
	Ændring

	Ikrafttrædelse
	Ikrafttræden og anvendelse



Ændring		45
Forslag til forordning
Artikel 6 – stk. 1 a (nyt)
	

	Kommissionens forslag
	Ændring

	
	Den anvendes fra … [datoen for denne forordnings ikrafttræden] indtil den 31. marts 2028.



Ændring		46
Forslag til forordning
Artikel 6 – stk. 1 b (nyt)
	

	Kommissionens forslag
	Ændring

	
	Artikel 1, 2, 3, 4a og 4b finder imidlertid først anvendelse fra den dato, der er fastsat ved en delegeret retsakt vedtaget i overensstemmelse med artikel 4c.

